**OBRAZLOŽENJE**

**1. PRAVNI TEMELJ ZA DONOŠENJE AKTA**

Pravni temelj za donošenje ove Odluke predstavlja odredba članka 61. Statuta Grada Pule - Pola („Službene novine Grada Pule“ br. 7/09, 16/09, 12/11, 01/13, 02/18 i 02/20).

**2. OSNOVNA PITANJA KOJA SE UREĐUJU AKTOM**

Predlaže se donošenje Odluke o izmjenama i dopunama Odluke o kriterijima i postupku sufinanciranja kamate prilikom kupnje prve nekretnine na području Grada Pule – Pola.

**3. PRIKAZ STANJA KOJE SE UREĐUJE AKTOM**

U cilju provedbe ove mjere nakon donošenja Odluke o kriterijima i postupku sufinanciranja kamate prilikom kupnje prve nekretnine na području Grada Pule – Pola, nastavno na zahtjeve koji su zaprimljeni u postupku za ostvarivanje prava na sufinanciranje, procijenjeno je da je potrebno pristupiti izmjenama i dopunama osnovne Odluke.

Slijedom navedenog, predlaže se dopuna odluke na način da se sufinanciranje kamate temeljem stambenog kredita koji građanin uzima od kreditne institucije koje ima odobrenje za rad od strane HNB, omogućuje osim za kupnju prve nekretnine, tako i za poboljšanje stambenih uvjeta (dogradnja/nadogradnja) nekretnine za koju je potrebno ishodovati akt za gradnju, a radi rješavanja svojeg stambenog pitanja. Ujedno, izmjenama i dopunama predložene odluke utvrđuje se da se sufinanciranje kamate stambenih kredita neće se odobriti ukoliko podnositelj zahtjeva ostvaruje pravo na sufinanciranje kredita po drugoj osnovi.

U ostalim odredbama predložene odluke, ocijenjeno je oportunim detaljnije urediti određena pitanja primjene i uvjeta za provođenje postupka odobravanja zahtjeva za sufinanciranje kamate pa su slijedom istog predložene slijedeće izmjene:

* da podnositelj zahtjev osim što ima odobren stambeni kredit ima i zaključen Ugovor o kreditu sa stambenom institucijom;
* da osoba u trenutku podnošenja prvog zahtjeva za sufinanciranje kamate Gradu Puli po javnom pozivu nije starija od 40 godina, a sve iz razloga što osoba podnositelj zahtjeva ima mogućnost za svaku godinu tražiti sufinanciranje kamate a za koji uvjet je relevantan trenutak podnošenja prvog zahtjeva;
* da podnositelj zahtjeva nema u vlasništvu nekretninu koja je uvjetna za stanovanje te da bračni odnosno izvanbračni drug te članovi domaćinstva navedeni u zahtjevu i koji će s njim stanovati na toj nekretnini nemaju u vlasništvu nekretninu uvjetnu za stanovanje, a sve iz razloga što se predloženim izmjenama i dopunama sufinanciranje kamate omogućuje osim za slučajeve kupnje prve nekretnine tako i za slučajeve u kojima podnositelji zahtjeva žele poboljšati stambene uvjete stanovanja;
* da se navedeno u ranijem podstavku dokazuje osim ugovorom o kupoprodaji nekretnine i aktom o gradnji s potvrdom pravomoćnosti kad se radi o situacijama poboljšanja uvjeta za stanovanje;
* proširuje se odredba kojom je utvrđeno da ugovor o sufinanciranju kamate sadrži obvezu zabrane davanja u najam nekretnine za čiju se kupnju sufinanciranje kamate odobrava sa obvezom prijave prebivališta na nekretnini za koju je odobreno sufinanciranje kamate.

Slijedom svega naprijed navedenog, predlaže se donošenje ove Odluke.

**4. FINANCIJSKA SREDSTVA POTREBNA ZA PROVEDBU AKTA**

Za provođenje ove Odluke osigurana su sredstva u Proračunu Grada Pule.

**POMOĆNICA PROČELNIKA**

**Irena Peruško, dipl.oecc.**